اینسانلارا عونوان وئرمهیین زامانین بللندیرمک چتین ایش دیر. زامان گئتدیکجه یئنی سؤزلر یارانیب، اسگی سؤزلر یئنی آنلام تاپیب ایشلهنیرلر. یئنی آنلام تاپیب ایشلهنن سؤزلرین باشیندا، آکادئمیک عونوانلار یئرلهشیرلر. گئت-گئده بلگهلی آکادئمیک عونوانلار اؤلچویه چئوریلیب، دهیرلهندیریلیرلر.
دهیرلهندیریلمهلر تکجه آکادئمیک یئرلرده یوخ، بلکه توپلومون بوتونلویونده اولور. بو اوزدن، بو عونوانلارا چاتماق، اینسانلارین چوخوندا بیرینجی آماجا چئوریلیر. بو آماجین ایکی یؤنو واردیر: بیرینجیسی: اولوملو اوزو دور، عونوانلارا چاتماق اوچون بیلگیلنمهلی اولورلار.
ایکینجیسی: تکجه عونوانلاردا قالیرلار. عونوانلاردان توپلومون گلیشمهسینده یارارلانانمیرلار. تکجه عونوانی داشیییب، عونوانا وئریلن دهیرله خوشلانیرلار.
عونوانلاردان یارارلانماق تکجه بوردا قالمیر. آدلار قیراغا قویولوب، چئورهده عونوانلارلا چاغریلیرلار. بو ایشی اؤزلری سئویر، چئورهلری سئویر. عونوانلاری اولمایانلار بئله بیر یئرلردن اؤزلرینه عونوان باش باغلاییرلار!
بئله داورانمالاری هر یئرده گؤرمک اولور. فرقلری، آز-چوخلوغوندا دیر. او شئی کی نظرده آلینمیر، بو بلگهلرین، آکادئمیک یئرلرده گئچرلی اولدوقلاری دیر. بو عونوانلاا چاتانلار(ایستر اؤزلری چاتمیش اولالار، ایستر باشقالاری اونلارا وئرمیش اولالار!)، اؤزلرینه توپلومداکی داورانیشلاردان فرقلی بیر حاق ایستهییرلر. فرقلی حاق وئرمک تکجه اونلاری ایستهیی اولمور، توپلوم دا اونلارا بو پایی حاق گؤرور.
نظرده آلینمایان قونو، گؤرولن، گؤروله بیلن ایشلر اولور. هر کس هر عونواندا اولور اولسون، توپلومون گلیشمهیینه نه ایش گؤردویو اؤنملی اولمالی دیر.
دوقتور، پروفوسور، اؤیرتمن(Teacher)... ایلک آنلاملاری اؤیرتمنلیکدیر. سونرا آکادئمیک آنلام تاپیبلار. آکادئمیک آنلاملاری اولانلار، عونوانلاریلا یوخ، ایشلریله یئر قازانیبلار. بیر کسی دهیرلندیردیییمیزده گؤره بیلن ایشلر، گؤروشلری ایله اؤلچمهلیییک، عونوانلاریلا یوخ!
azb_Arab azb_Arab azb_Arab azb_Arab azb_Arab azb_Arab azb_Arab